stanford-oval/wikipedia huggingface dataset:
טייס
מעמדו החברתי של הטייס

ממלחמת העולם הראשונה והלאה החל להיווצר מעמד חדש של טייסים, טייסי קרב, שעקב חשיבותם ההולכת וגדלה בקרב המודרני, ועקב הדרישות האישיות והגבוהות שנדרשו כדי לתפעל מטוסי קרב ומסוקי קרב, קיבלו מעמד ייחודי בצבאות העולם. כמו כן התפתחה תת-תרבות חדשה סביב טייסים אלו, אשר כוללת בין השאר את המושג אלוף הפלות ("אייס") – כינוי לטייס קרב שהפיל לפחות חמישה מטוסים בקרבות אוויר. עם השנים התקבעה בתודעה הציבורית דמות הטייס עם מעיל הטייסים ומשקפי השמש, שמהווים גם סמלי סטטוס של טייסי הקרב. תרם לדימוי זה הסרט ההוליוודי המצליח "אהבה בשחקים".
במדינת ישראל התפתח מעמד הטייס – ובמיוחד טייס הקרב – למעמד בעל יוקרה מיוחדת, וזאת בשל מסלול ההכשרה הארוך והיסודי הנחשב לאחד התובעניים והקשים ביותר בשירות הצבאי בצה"ל, כזה שמנקז אליו את העילית שבחברה. התייחסות זו הודגשה על ידי מפקד חיל האוויר, עזר ויצמן, בסיסמה המוכרת: "הטובים לטיס". גורם נוסף למעמד היוקרתי של טייסי הקרב בישראל היא הצטיינותו של חיל האוויר הישראלי (הנחשב לאחד הטובים והמתקדמים בעולם) בקרב ובמלחמה, הן בביצוע משימות אסטרטגיות קשות ומורכבות, והן בקרבות אוויר רבים שברובם הגדול הייתה ידם של הטייסים הישראלים על העליונה, דבר שהתבטא באלופי הפלות רבים.
הכשרת טייסים בצה"ל נעשית בקורס טיס מטעם חיל האוויר הישראלי.
מאבקה של אליס מילר בבית המשפט העליון פתח את הדרך לקורס הטיס של צה"ל בפני נשים.
במדינות המערב המתקדמות מעמדו החברתי של הטייס אינו כה גבוה כמו מעמדו החברתי של טייס בישראל. קורס טיס פרטי נמצא בהישג ידם הכלכלי של מיליוני אזרחים אמריקאים, בעוד שבישראל קורס טיס פרטי יקר הרבה יותר ביחס להכנסה הישראלית הממוצעת[דרוש מקור]. בנוסף, ממדיו הקטנים של עולם התעופה הישראלי (מבחינה גאוגרפית, כלכלית והגבלות בחוק המונעות תחרות חופשית) כמעט ואינם מאפשרים לפתח קריירה כטייס למי שלא שירת כטייס בחיל האוויר הישראלי[דרוש מקור], בעוד שבארצות הברית ישנם טייסים בכירים רבים בחברות התעופה המסחריות אשר עברו הכשרה מקצועית בשוק האזרחי.
ראו גם

קורס טיס (צה"ל)
מטוס
טייס חלל
טייס מטוס קל
ניקון

ערך זה עוסק בתאגיד בינלאומי לציוד אופטיקה וצילום. אם התכוונתם לפטריארך רוסי בן המאה ה-17, ראו .
| --- | --- |


בניין המטה הראשי של ניקון בשינגאווה, טוקיו
 נתונים כלליים
 בורסה:  הבורסה לניירות ערך בטוקיו (7731) 
 תקופת הפעילות:  1917–הווה (כ־108 שנים) 
 חברות בנות:  מארק רוברטס מושן קונטרול    רד דיגיטל סינמה
 מיקום המטה:  שינגאווה
 משרד ראשי:  יפן יפן
 ענפי תעשייה:  מצלמה 
 מוצרים עיקריים:  תוכנה, מצלמת רפלקס, מצלמה 
 עובדים:  20,190 (2020)
  
 www.jp.nikon.com
 
ניקון (Nikon) הוא תאגיד יפני רב-לאומי הממוקם בטוקיו, אשר מתמחה באופטיקה ובצילום. החברה היא יצרנית מרכזית של מצלמות, מיקרוסקופים, עדשות, כוונות טלסקופיות ומשקפות.
ניקון נוסדה בשנת 1917 תחת השם Japan Optical Industries Corporation) Nippon Kōgaku Kōgyō Kabushikigaisha, תאגיד תעשיות האופטיקה יפן) וכיום מהווה נתח מתאגיד הענק היפני מיצובישי.
היסטוריה

תאגיד ניקון נוסד בשנת 1917 כאשר שלושה מפעלי אופטיקה מובילים התמזגו על מנת ליצור חברה אחת מובילה ומקיפה ליצור מוצרי אופטיקה. במהלך עשרות השנים הבאות הפכה החברה למעצמת אופטיקה ובכך השאירה את חותמה בתחום זה במהלך המאה ה-20. בזמן מלחמת העולם השנייה הגדילה החברה את מספר מפעליה לכ-19 והעסיקה כ-23,000 עובדים בעודה מספקת משקפות, עדשות, פריסקופים ופצצות תאורה לצבא היפני. לאחר המלחמה חזרה החברה למתכונת מפעל יחיד ובשנת 1948 הוציאה לשוק את מוצר המותג, מצלמת ניקון.
בשנת 1982 החלה החברה בהקמת שלוחות בארצות הברית. תחילה בצפון ארצות הברית בבלמונט, ויסקונסין. תוך זמן קצר משכה ניקון לקוחות רבים, ופתחה שלוחה בניו יורק שכוללת מרכז מכירות ופיתוח. כיום מעסיקה ניקון כ-17,000 עובדים בכל העולם. בשנת 2006 הצהירה החברה על הפסקת יצור מצלמות הפילם ומעבר ליצור מצלמות דיגיטליות בלבד.
כיום החברה מייצרת מגוון של ציוד צילום ואופטיקה כגון מצלמות דיגיטליות, עדשות, מבזקים (פלאש), סורקי סרטי צילום, מיקרוסקופים ומשקפות. המתחרים העיקריים של ניקון בייצור מצלמות ועדשות כוללים את אולימפוס, סוני, פוג'יפילם, פנטקס, פנסוניק וקנון.
במרץ 2011 נפגעו מספר מפעלים ראשיים בבעלותם של ניקון במהלך רעידת האדמה והצונמי בסנדאי (2011) שהתרחשה ביפן, וכתוצאה מכך הופסקה פעילות הייצור של מוצרי הצילום המיועדים לקהל הצלמים המקצועי.
בסוף שנת 2011 חזרו מפעלי ניקון לפעולה.
בספטמבר 2017, ניקון רכשה את החברה האנגלית מארק רוברטס מושן קונטרול
ניקון כבר לא מייצרת חיישני תמונה משלה מכיוון שהיא מבצעת מיקור חוץ של הייצור לסוני.
ב-7 במרץ 2024, הודיעה ניקון על רכישת יצרנית המצלמות האמריקאית המתמחה בצילום דיגיטלי, רד דיגיטל סינמה.
מאז יולי 2024, מטה ניקון נמצא בשינגאווה, טוקיו, שם המפעל ממוקם מאז 1918.
ראו גם

קנון
סוני
הערות שוליים

↑  Bryant Frazer, Nikon Acquires Mark Roberts Motion Control, studiodaily.com, September 27, 2016
↑  Michael Zhan, Yes, Nikon Designs Its Own Sensors, petapixel.com, Jul 17, 2018
| --- | --- |
בקרת זהויות :  ISNI: 0000 0004 0621 6187  MusicBrainz: 9a1d19b0-ad77-4e95-8804-66810f5041e2  NDL: 00295405  VIAF: 144382861   WorldCat (עם VIAF): 144382861
מארק וולברג

| --- | --- |

מארק וולברג, 2021
 לידה:  5 ביוני 1971 (בן 53) בוסטון, מסצ'וסטס, ארצות הברית
 שם במה:  מארקי מארק
 סוגה מועדפת:  ראפינג, מוזיקת היפ הופ 
 מדינה:  ארצות הברית ארצות הברית
 תקופת הפעילות:  מ-1990 
 מקום לימודים:  Snowden International School 
 בן או בת זוג:  ריאה דרהאם (2009–?) 
 צאצאים:  ברנדן וולברג, אלה וולברג, מייקל וולברג 
 מספר צאצאים:  4 
 פרסים והוקרה:  מועמד לשני פרסי אוסקר זוכה בשלושהפרסי גלובוס הזהב
 http://www.markwahlberg.com
 פרופיל ב-IMDb
 
מארק רוברט מייקל וולברג (באנגלית: Mark Robert Michael Wahlberg; נולד ב-5 ביוני 1971) הוא שחקן, איש עסקים ומפיק אמריקאי, אשר היה מועמד פעמיים לפרס אוסקר. בעבר היה זמר ראפ ודוגמן והופיע תחת שם הבמה מארקי מארק (Marky Mark).
ביוגרפיה

וולברג נולד בבוסטון, מסצ'וסטס, ארצות הברית, להורים קתולים, כילד הצעיר מבין 9 ילדים. אימו הייתה פקידה בבנק, ואביו היה נהג משלוחים. סבו מצד אביו היה ממוצא שוודי, שאר בני משפחתו הם ממוצא אירי. בנעוריו הרבה להסתבך בקטטות ובפלילים, לא סיים את לימודי התיכון והשלים תעודת בגרות רק בגיל 42.
ביוגרפיה > הסתבכות בפלילים ותקיפות גזעניות

בגיל 13 פיתח וולברג התמכרות לקוקאין. ביוני 1986, וולברג בן ה-15 ושלושה מחבריו רדפו אחרי שלושה ילדים שחורים תוך שהם צועקים "תרצחו את הכושי, תרצחו את הכושי" ויידו לעברם אבנים. למחרת, וולברג וחבריו עקבו אחר קבוצה של תלמידי כיתה ד', שחורים ברובם (כולל אחד הקורבנות מהיום הקודם) בטיול שטח על חוף הים, גידפו אותם בקללות גזעניות וזרקו עליהם אבנים. באוגוסט 1986 הוגשה תביעה אזרחית נגד וולברג בגין הפרת זכויות האזרח והתיק הוסדר מחוץ לבית משפט לאחר חודש.
וולברג ביצע תקיפה נוספת על רקע גזעני באפריל 1988. וולברג בן ה-16 תקף ברחוב גבר וייטנאמי-אמריקאי בגיל העמידה, כינה אותו "חרא וייטנאמי מזוין" וחבט בו עם מוט עץ עד אובדן הכרתו של הקורבן. מאוחר יותר באותו היום, וולברג תקף באגרופים וייטנאמי-אמריקאי נוסף, בשם ג'וני טרין ופגע בעינו. וולברג האמין כי גרם לקורבנו לאבד עין, אך לאחר שנים התברר כי הקורבן איבד את עינו קודם לכן במהלך מלחמת וייטנאם. וולברג נעצר בחשד לניסיון לרצח של טרין, ונשפט לשנתיים מאסר, מתוכן ריצה רק 45 ימים. בשחזור המשטרתי בזירת הפשע, טען וולברג שהיה תחת השפעת Pcp, תוך שהוא ממשיך לגדף בצורה גזענית את קורבנותיו.
באוגוסט 1992, לאחר שכבר התפרסם כזמר, וולברג שבר את הלסת של שכנו, כאשר תקף אותו בבעיטות בזמן שחברו אוחז בקורבן על הקרקע ומונע ממנו לברוח. מסמכי בית המשפט מציינים כי וולברג, "ללא פרובוקציה או סיבה, בעט באכזריות ושוב ושוב" בפניו של הקורבן, בעוד שעורך דינו של וולברג טען כי הקורבן גידף את וולברג וחברו והתגרה בהם ולכן הם תקפו אותו.התיק נסגר בפשרה מחוץ לבית המשפט ללא הליך פלילי.
ביוגרפיה > הסתבכות בפלילים ותקיפות גזעניות > בקשה לחנינה

בשנת 2006, אמר וולברג שהדבר הנכון עבורו לעשות יהיה להיפגש עם קורבנותיו ולהתנצל בפניהם, אף על פי שלא עשה זאת. בשנת 2014, וולברג הגיש בקשה לחנינה ממדינת מסצ'וסטס בגין הרשעותיו, על מנת שאלו ימחקו מתיקו וקורותיו והוא לא ייחשב עוד לבעל רקע פלילי. וולברג אמר כי ביקש את החנינה בכדי שיוכל לקבל רישיון זכיינות ברשת ההמבורגרים המשפחתית (הרשעה פלילית מערימה על כך קשיים) וכדי שיוכל לעבוד עם נוער בסיכון.
בקשת החנינה שלו עוררה מחלוקת. קורבן עבר של וולברג (מהתקיפה על חוף הים) שהותקפה על ידיו כשהייתה ילדה בכיתה ד' התנגדה לחנינה, ואמרה על וולברג: "גזען תמיד נשאר גזען".ג'ודית בילס, התובעת בחלק מהתיקים של וולברג, טענה כי "וולברג מעולם לא הודה באופי הגזעני של פשעיו" וכי חנינה "תדגיש בצורה ברורה שאם אתה כוכב קולנוע לבן, הכל מותר." מנגד, וולברג נפגש עם טרין (הקורבן שפגע בו בעינו) והתנצל על פשעיו. טרין פרסם הצהרה פומבית הסולחת לוולברג, והבהיר כי וולברג לא גרם לאובדן העין שלו.
בשנת 2016 אמר וולברג כי הוא מתחרט על ניסיונו להשיג חנינה, ועתירתו נסגרה.
ביוגרפיה > קריירה מוזיקלית

הוא התפרסם לראשונה כחבר בלהקה "ניו קידס און דה בלוק", בה היה חבר גם אחיו הגדול, דוני וולברג. במטרה לפתוח בקריירת סולו תחת שם הבמה "Marky Mark", וולברג עזב את הלהקה זמן קצר קודם לפרסומה. הוא הקים הרכב היפ הופ בשם "Marky Mark and the Funky Bunch", ששרה את הלהיט "Good Vibrations" (אין קשר ללהיט של "הביץ' בויז" בעל אותו השם), שהגיע למקום הראשון במצעד הסינגלים האמריקני (אוקטובר 1991). בקליפ של השיר הציג לראשונה את גופו השרירי, שבזכותו עבד בדוגמנות, כשהידועים ביותר הם צילומיו כדוגמן התחתונים של "קלווין קליין" לצד דוגמנית העל קייט מוס.
ביוגרפיה > קריירת משחק

ב-1993 נכנס לעולם המשחק כשכיכב בסרט הטלוויזיה "The Substitute", בו אף הופיע בפוסטר הסרט. שנה אחר כך עשה את הופעת הבכורה שלו בסרט קולנוע. היה זה בסרטה של פני מרשל, "איש הרנסאנס", בה גילם טוראי בצבא ארצות הברית. לאחר מכן כיכב בסרטו המשמעותי הראשון, "יומן נעורים", בו גילם כדורסלן המתמכר לסמים. שנה אחר כך כיכב לראשונה בתפקיד ראשי, בסרט "פחד", בו גילם נער אלים ואובסיסיבי לגבי חברתו. הפריצה שלו כשחקן קולנוע הגיע בסרט "לילות בוגי" (1997), בה גילם שחקן פורנו צעיר המתחיל את צעדיו הראשונים בתעשייה בשנות ה-70 המאוחרות.
בהמשך הוא לוהק לרוב לסרטי פעולה כדוגמת "ביג היט", "שלושה מלכים", "כוכב הקופים", "הסערה המושלמת" ו"הג'וב האיטלקי", שהצליחו מאוד בקופות. ב-2001 חזר לשורשיו כזמר, כשכיכב בדרמה המוזיקלית "רוק סטאר", שם גילם זמר בלהקת רוק חובבנית ההופך לכוכב רוק לאחר שמצטרף ללהקת רוק כבד אותה הוא מעריץ. לעומת זאת הוא כיכב בשנים האחרונות בשני סרטים הנחשבים לאיכותיים יותר מקודמיהם: הקומדיה החידתית "אני אוהב האקביז". ובשנת 2006 כיכב בסרט "השתולים" של מרטין סקורסזה; על תפקיד זה וולברג היה מועמד לפרס אוסקר לשחקן המשנה הטוב ביותר ולפרס גלובוס הזהב.
בשנת 2016 שיחק בסרט הדרמה "הגיבורים של בוסטון" על בסיס הספר "בוסטון חזקה". הסרט מספר על הפיגוע במרתון בוסטון שבוצע בשנת 2013 והמשך המצוד אחר המחבל שהובל על ידי משטרת בוסטון.
חיים אישיים

ב-2009 נישא לדוגמנית ריאה דרהאם, בכנסייה קתולית ליד מקום מגוריהם. להם שתי בנות ושני בנים משותפים.
לקראת שלהי שנת 2012, ייסדו וולברג ואחיו דוני ופול בשותפות את מסעדת ההמבורגרים "וולברגרס" בעיירה הינגהאם שבבוסטון רבתי. בשנים 2014–2019 השתתפו בתוכנית ריאליטי "Wahlburgers" (אנ') בת עשר עונות על אודות המסעדה - רעיון של וולברג עצמו בנוסף גם להפוך את המסעדה לרשת עם סניפים.
אחיינו הוא השחקן ג'פרי וולברג.
וולברג תומך במפלגה הדמוקרטית, והוא קתולי אדוק.
פילמוגרפיה נבחרת

1993: "Form... Focus... Fitness, the Marky Mark Workout"
1995: "יומן נעורים" - בתפקיד: מיקי
1996: "פחד" - בתפקיד: דייוויד מק'קול
1997: "לילות בוגי" - בתפקיד: אדי אדמס
1997: "נוסע צועני" - בתפקיד: פאט אוה'ר
1998: "ביג היט" - בתפקיד: מאלווין סמאיילי
1999: " שלושה מלכים" - בתפקיד: טרוי בארלו
2000: "הסערה המושלמת" - בתפקיד: בובי שאטפורד
2000: "רחובות מושחתים" - בתפקיד: ליאו האנדלר
2001: "כוכב הקופים" - בתפקיד: קפטן ליאו דייווידסון
2001: "רוק סטאר" - בתפקיד: כריס קול
2002: "האמת אודות צ'ארלי" - בתפקיד: לואיס בארתולומיאו
2003: "הג'וב האיטלקי" - בתפקיד: צ'ארלי קרוקר
2004: "אני אוהב האקביז" - בתפקיד: טומי קורן
2005: "ארבעה אחים" - בתפקיד: בובי מרסר
2006: "בלתי מנוצח" - בתפקיד: וינס פאפאל
2006: "השתולים" - בתפקיד: סמל שון דיגנם
2007: "על הכוונת" - בתפקיד: בוב לי סוואגר
2008: "מקס פיין" - בתפקיד: מאקס פיין
2009: "מבט מגן עדן" - בתפקיד: ג'אק סאלמון
2010: "דייט לילי" - בתפקיד: הולברוק גראנט
2010: "החבר'ה האחרים" - בתפקיד: טרי הויטז
2010: "פייטר" - בתפקיד: מיקי וורד
2012: "המבריח" - בתפקיד: כריס פאראדיי
2012: "טד" - בתפקיד: ג'ון בנט
2013: "עיר שבורה" בתפקיד: בילי טאגארט
2013: "רווח וכאב" - בתפקיד: דניאל לוגו
2013: "השורד האחרון" - בתפקיד: מרקוס לוטרל
2013: "אקדח כפול" - בתפקיד: סטיג
2014: "רובוטריקים 4: עידן ההכחדה" - בתפקיד: קייד יגר
2014: "המהמר" - בתפקיד: ג'ים בנט
2015: "מוג'ייב - בתפקיד: נורמן.
2015: "טד 2" - בתפקיד: ג'ון בנט
2016: "גבר גבר" - בתפקיד: דסטי מיירון
2016: "אסון בלב ים" - בתפקיד: מייק ויליאמס
2017: "רובוטריקים: האביר האחרון" - בתפקיד: קייד יגר
2017: "הגיבורים של בוסטון" - בתפקיד: טומי סונדרס
2017: "גבר גבר 2" - בתפקיד: דסטי מיירון
2017: "כל הכסף שבעולם" - בתפקיד: פלטשר צ'ייס
2018: "22 מייל" - בתפקיד: ג'יימס סילבה
2018: "פתאום משפחה" - בתפקיד: פיט וגנר
2020: "סקובי דו!" - בתפקיד: פלקון הכחול (דיבוב)
2020: "הצדק של ספנסר" - בתפקיד: ספנסר
2021: "ג'ו בל" - בתפקיד: ג'ו בל
2021: "אינסוף" - בתפקיד: איון מייקלס
2022: "אנצ'רטד" - בתפקיד: ויקטור סאליבן
2022: "האב סטו - בתפקיד: סטיוארט לונג
2022: "זמן לעצמי" - בתפקיד: האק דמבו
2023: "The Family Plan" ‏בתפקיד: דן מורגן.
2024:‏ "המרוץ לניצחון של ארתור" - בתפקיד: מייקל לינדנורד.
2024: "האיגוד" - בתפקיד: מייק מקק'נה.
2025: "טיסה מסוכנת" - בתפקיד: דאריל בות'.
הערות שוליים

↑  Mark Wahlberg Earns His High School Diploma, Peoplemag (באנגלית)
↑  Leslie Bennetts, Rogue Star | Vanity Fair, Vanity Fair | The Complete Archive (באנגלית אמריקאית)
↑  Back In The Day: Marky Mark's Rap Sheet | The Smoking Gun, web.archive.org, ‏2018-06-24
↑  Back In The Day: Marky Mark's Rap Sheet, The Smoking Gun (באנגלית)
↑  Back In The Day: Marky Mark's Rap Sheet | The Smoking Gun, web.archive.org, ‏2014-12-29
1 2  Mark Wahlberg Beating Victim Says Actor Did Not Blind Him in Attack, Jezebel, ‏2014-12-12 (באנגלית)
1 2  A. B. C. News, A Candid Chat With Mark Wahlberg, ABC News (באנגלית)
↑  Back In The Day: Marky Mark's Rap Sheet, The Smoking Gun, ‏2010-07-01 (באנגלית)
↑  Mark Wahlberg should not be pardoned, The Week (באנגלית)
1 2  Lakeland Ledger - חיפוש בארכיונים באמצעות חדשות Google, באתר news.google.com
↑  Back In The Day: Marky Mark's Rap Sheet | The Smoking Gun, web.archive.org, ‏2017-04-20
↑  Wayback Machine, web.archive.org, ‏2014-12-05
1 2  Mark Wahlberg Wants 1988 Assault Pardoned, Time, ‏2014-12-05 (באנגלית)
↑  "Does Mark Wahlberg want a 'white privilege' pardon?". BBC News (באנגלית בריטית). 2014-12-11. נבדק ב-2023-04-19.
↑  Press, Associated (2015-01-20). "Mark Wahlberg harassment victim says actor should not be pardoned". The Guardian (באנגלית בריטית). ISSN 0261-3077. נבדק ב-2023-04-19.
1 2  "Mark Wahlberg racial violence victim says actor shouldn't be pardoned". Washington Post (באנגלית אמריקאית). ISSN 0190-8286. נבדק ב-2023-04-19.
↑  !Mark Wahlberg Gets Married, אתר המגזין פיפל, 1 באוגוסט 2009
↑  Mark Wahlberg, Rhea Durham Welcome Daughter Grace Margaret, אתר המגזין פיפל, 13 בינואר 2010
↑  Mark Wahlberg at 50: the Infinite star on being a devout Catholic.‏ South China Morning Post‏, 4 ביוני 2021.
| 0 | 1 | 2 |
| --- | --- | --- |
| הקודם: 2012: דניאל רדקליף, רופרט גרינט, אמה ווטסון וטום פלטון – "הארי פוטר ואוצרות המוות - חלק 2" | פרס הסרטים של MTV – הצמד הטוב ביותר על המסך   2013: סת' מקפרלן ומארק וולברג – "טד"  | הבא: 2014: פול ווקר ווין דיזל – "מהיר ועצבני 6" |
| --- | --- |
בקרת זהויות :  NLI: 987007433737805171  PLWABN: 9810584716405606  BIBSYS: 1025406  BNE: XX1297617  BnF: cb14029693s (data)  GND: 119457407  ISNI: 0000 0001 1466 2580  LCCN: n92055233  LNB: 000045731  MusicBrainz: 7201bb47-82ce-471e-b520-4551ec84e8c7  NKC: xx0021720  NLA: 42203470  NLK: KAC2020K7498  NTA: 173306381  RERO: 02-A016447790  SNAC: w64b3wxh  SUDOC: 061287261  Trove: 1457157  VIAF: 3281157   WorldCat (עם VIAF): 3281157 
מארק וולברג בפרמיירת סרטו "על הכוונת", 2007
פיזיקה מתמטית

דוגמה לפיזיקה מתמטית: פתרון של משוואת שרדינגר  למתנד הרמוני קוונטי (שמאל) עם משרעות ההסתברות שלהם (מימין).
פיזיקה מתמטית עוסקת בפיתוח שיטות מתמטיות לפתרון בעיות בפיזיקה.
גבולות התחום

כתב העת "Journal of Mathematical Physics" מגדיר את התחום: "יישום של המתמטיקה לבעיות בפיזיקה ופיתוח שיטות מתמטיות שמתאימות ליישום כזה ולניסוח של תאוריות פיזיקליות." הגדרה חלופית תכלול גם נושאי מתמטיקה ששאבו השראה מבעיות בפיזיקה (תחום הקרוי לעיתים מתמטיקה פיזיקלית (אנ')). מכון איינשטיין למתמטיקה של האוניברסיטה העברית בירושלים מתאר: "הפיזיקה המתמטית נמצאת בתפר שבין מתמטיקה לפיזיקה, והיא עוסקת בהבנת המבנים המתמטיים בתיאוריות פיזיקליות. הבעיות המרכזיות בהן עוסקים במסגרת הפיזיקה המתמטית מתפרשות בין יצירת בסיס מתמטי מדויק לתיאוריות פיזיקליות לבין חקירת ההשלכות המתמטיות והפיזיקליות של תאוריות אלו."
ספרו של הפיזיקאי הבריטי ג'ון הראפאת' (אנ') משנת 1847, "פיזיקה מתמטית", משקף את גבולות התחום באותה עת.
חלקים מסוימים במתמטיקה, שצמחו בתחילה מהתפתחות הפיזיקה, אינם נחשבים כחלק מהפיזיקה המתמטית, בעוד שתחומים אחרים הקשורים לפיזיקה - נחשבים. דוגמה: משוואות דיפרנציאליות חלקיות וגאומטריה סימפלקטית נחשבים לתחומים מתמטיים טהורים, אף שהם משמשים גם לנושאים בפיזיקה, ואילו מערכות דינמיות ומכניקה המילטונית (אנ') נכללים בפיזיקה מתמטית.
המונח "פיזיקה מתמטית" משמש לעיתים לציון מחקר שמטרתו לחקור ולפתור בעיות בפיזיקה או בניסויים מחשבתיים במסגרת קפדנית מבחינה מתמטית. במובן זה, פיזיקה מתמטית מכסה תחום אקדמי רחב מאוד, המובחן רק על ידי שילוב של היבט מתמטי כלשהו והיבט תאורטי לפיזיקה. אף על פי שהיא קשורה לפיזיקה תאורטית, הפיזיקה המתמטית במובן זה מדגישה את הקפדנות המתמטית המקובלת במתמטיקה. מצד שני, הפיזיקה התאורטית מדגישה את הקישורים לתצפיות ולפיזיקה ניסויית, שלעיתים קרובות מחייבת פיזיקאים תאורטיים להשתמש בטיעונים היוריסטיים, אינטואיטיביים או משוערים. טיעונים כאלה אינם נחשבים קפדניים על ידי מתמטיקאים. פיזיקאים מתמטיים מרחיבים ומבהירים בעיקר תאוריות פיזיקליות. בגלל רמת הקפדנות המתמטית הנדרשת, חוקרים אלה עוסקים לעיתים קרובות בשאלות שפיזיקאים תאורטיים חשבו שכבר פתרו. עם זאת, לפעמים הם יכולים להראות שהפתרון הקודם לא היה שלם, שגוי או פשוט תמים מדי. דוגמה לכך הן סוגיות לגבי ניסיונות להסיק את החוק השני של התרמודינמיקה ממכניקה סטטיסטית.
תחומים

מתקיימים ענפים אחדים של פיזיקה מתמטית, המתאימים בערך לתקופות היסטוריות ספציפיות.
תחומים > מכניקה קלאסית

במכניקה קלאסית כוללת הפיזיקה המתמטית ניסוח מתקדם ומופשט של מכניקה ניוטונית תוך אימוץ של מכניקה לגראנז'ית ומכניקה המילטונית גם בנוכחות אילוצים. שני ניסוחים אלה נכללים במכניקה אנליטית ומובילים להבנה של יחסי הגומלין העמוקים של מושגי סימטריה (אנ') וחוקי שימור במהלך האבולוציה הדינמית, כפי שהיא מגולמת בתוך הניסוח הבסיסי ביותר של משפט נתר. גישות ורעיונות אלה הורחבו לתחומים אחרים בפיזיקה, כגון פיזיקה סטטיסטית, מכניקת הרצף, תורת השדות הקלאסית ותורת השדות הקוונטית. יתר על כן, הם סיפקו מספר דוגמאות ורעיונות בגאומטריה דיפרנציאלית (למשל כמה מושגים בגאומטריה סימפלקטית ואגד וקטורי).
תחומים > משוואות דיפרנציאליות חלקיות

התאוריות של משוואות דיפרנציאליות חלקיות, חשבון וריאציות, אנליזת פורייה, תורת פוטנציאל ואנליזה וקטורית מקושרות כנראה הכי קרוב לפיזיקה מתמטית. אלה פותחו באופן אינטנסיבי החל מהמחצית השנייה של המאה ה-18 ועד שנות ה-30 של המאה ה-20, על ידי ד'אלמבר, אוילר, לגראנז' ועוד. יישומים פיזיקליים של פיתוחים אלה כוללים הידרודינמיקה, מכניקת הרצף, אלסטיות, אקוסטיקה, תרמודינמיקה, חשמל, מגנטיות ואווירודינמיקה.
תחומים > מכניקת הקוונטים

התאוריה של ספקטרוסקופיה (ובהמשך מכניקת הקוונטים) התפתחה כמעט במקביל לחלקים מסוימים של התחומים המתמטיים של אלגברה ליניארית, תורה ספקטרלית של אופרטורים ואלגברת אופרטורים (אנ') ובאופן רחב יותר אנליזה פונקציונלית.
תחומים > יחסות

תורת היחסות הפרטית ותורת היחסות הכללית מצריכות סוגים שונים של מתמטיקה. תורת החבורות מילאה תפקיד חשוב בתורת השדות הקוונטית ובגאומטריה דיפרנציאלית. אלה נתמכו בהדרגה על ידי הטופולוגיה ואנליזה פונקציונלית בתיאור המתמטי של תופעות קוסמולוגיות ובתורת השדות הקוונטית. בתיאור המתמטי של תחומי פיזיקה אלה חשובים גם עקרונות באלגברה הומולוגית ותורת הקטגוריות.
תחומים > מכניקה סטטיסטית

מכניקה סטטיסטית כוללת תחום נפרד, שכולל את התאוריה של מעברי פאזה. תחום זה נשען על מכניקה המילטונית וקשור קשר הדוק לתורה ארגודית וחלקים של תורת ההסתברות. מתקיים קשר הדוק בין קומבינטוריקה ופיזיקה, בפרט בפיזיקה סטטיסטית (אנ').
הערות שוליים

↑  "About the Journal". אורכב מ-המקור ב-2006-10-03.
↑  Gregory W. Moore (21 ביולי 2014). "Physical mathematics and the future" (PDF). www.physics.rutgers.edu. {{cite web}}:  (עזרה)
↑  פיזיקה מתמטית, באתר של מכון איינשטיין למתמטיקה
↑  John Herapath (1847) Mathematical Physics; or, the Mathematical Principles of Natural Philosophy, the causes of heat, gaseous elasticity, gravitation, and other great phenomena of nature, Whittaker and company
| --- | --- |
בקרת זהויות :  NLI: 987007555765205171  BnF: cb131630101 (data)  GND: 4037952-8  LCCN: sh85082129  NDL: 00571738  NKC: ph115239
קלאומדס

| --- | --- |
 לידה:  המאה ה-1 ליסמכיה, תראקיה 
 פטירה:  המאה ה-1
 שם לידה:  Κλεομήδης 
 ענף מדעי:  אסטרונומיה
 מקום מגורים:  יוון העתיקה
 תרומות עיקריות
 ספרו "על התנועות הסיבוביות של הגופים השמימיים"
 
קלאומדס (ביוונית: Κλεομήδης; המאה ה-1 או ה-2 לספירה) היה אסטרונום יווני, הידוע בעיקר בשל ספרו "על התנועות הסיבוביות של הגופים השמימיים" (Κυκλικὴ θεωρία μετεώρων).
זמן כתיבת חיבורו

תאריכי לידתו ומותו אינם ידועים. היסטוריונים הציעו שהוא כתב את חיבורו בזמן כלשהו בין אמצע המאה ה-1 לפנה"ס לסביבות 400 לספירה. ההערכות המוקדמות יותר מסתמכות על כך שקלאומדס מתייחס במידה רבה בכתיבתו לחיבורו של המתמטיקאי והאסטרונום פוסידוניוס מרודוס (135–51 לפנה"ס), אך נראה כי לא מתייחס בכלל לחיבורו של תלמי (85–165 לספירה). קלאומדס מתייחס גם אל סופרים מוקדמים יותר מפוסידיניוס: אריסטו, פיתאס, אראטוס (אנ'), ארטוסתנס והיפרכוס. אולם כנגד המסקנות הללו, נטען כי חיבורו של קלאומדס עסק באסטרונומיה בסיסית באופן יחסי, ושאין בהכרח לצפות להתייחסות לתלמי.
על התנועות הסיבוביות של הגופים השמימיים

הספר שבזכותו קלאומדס ידוע הוא ספר לימוד אסטרונומי די בסיסי בשני כרכים. מטרתו בכתיבתו נראה שהייתה פילוסופית כפי שהייתה מדעית - הוא משקיע זמן ניכר בביקורת על הרעיונות המדעיים של האסכולה האפיקוראית.
ספרו של קלאומדס מוערך קודם כל בזכות שימורו, ככל הנראה כלשונם, את כתביו של פוסידוניוס על אסטרונומיה (אף אחד מספריו של פוסידוניוס לא שרד עד ימינו). קלאומדס מדויק בכמה מהערותיו על ליקוי ירח, במיוחד השערתו שהצל על הירח מצביע על ארץ ספירית (כדורית). הוא גם מעיר תוך ראיית הנולד שהגודל האבסולוטי של כוכבים רבים עשוי לעלות על זה של השמש (ושהארץ עשויה להופיע ככוכב קטן מאוד, אם ייראה מפני שטחה של השמש).
ספר זה הוא המקור לסיפור הידוע היטב על כיצד ארטוסתנס מדד את היקף (אנ') כדור הארץ. מתמטיקאים ואסטרונומים מודרניים רבים חושבים שהתיאור הגיוני (וחושבים שהישגו של ארטוסתנס הוא אחד המרשימים יותר של האסטרונומיה העתיקה).
קלאומדס זכאי לקרדיט עבור ההצהרה הברורה המוקדמת ביותר על ההסבר למרחק הנראה לעין של אשליית השמש או אשליית הירח. הוא טען שהשמש נראית רחוקה יותר באופק מאשר בזנית, ולכן גדולה יותר (מכיוון שגודלה הזוויתי עקבי). הוא ייחס את ההסבר הזה לפוסידיניוס.
על התנועות הסיבוביות של הגופים השמימיים > התייחסות ליוונית המדוברת על ידי היהודים

בקטע מסוים בחיבור, בו תוקף קלאומדס את לשונו ההמונית של אפיקורוס, הוא מציג כמה דוגמאות של צירופי מילים שבהם השתמש הפילוסוף הקדום, וטוען: "ניתן לומר שביטויים אלה נובעים בחלקם מבתי בושת, חלקם דומים לאלה הנאמרים על ידי נשים החוגגות את התסמופוריה בפסטיבלים של דמטר, ובחלקם נובעים מתוך בית הכנסת ומהקבצנים שבחצרותיו. אלה הם יהודים ומושפלים והרבה מתחת לזוחלים" (De Motu Circulari, II, 1:91). קלאומדס מתייחס בדבריו ליוונית המשובשת המדוברת על ידי היהודים. זו נבעה מתרגומים מילוליים מעברית ליוונית, במיוחד בקשר לעניינים דתיים, שנעשו עם מעט תשומת לב לדקדוק וסגנון יווניים. אלה הותירו את רישומם בשפה היוונית שהייתה בשימוש היהודים והפכו אותה למטרה קלה לבוז עבור המעמדות היווניים המשכילים.
אופטיקה

כתלמידו של פוסידוניוס, קלאומדס ציין כמה פרטים איכותיים בסיסיים לגבי שבירה (או "השתברות"), כמו כיפוף של קרן אור לכיוון האנכי במעבר מאמצעי פחות מרוכז לאמצעי יותר מרוכז, והציע שעקב שבירת אור אטמוספירית (השתברות אטמוספירית) (אנ'), השמש והקשת שלה עשויות להיראות כאשר השמש מתחת לאופק.
מורשת

קלאומדס מונצח באמצעות המכתש "קלאומדס" (אנ') בחלק הצפון-מזרחי של הירח הנראה לעין.
הערות שוליים

↑  מנחם שטרן - Menahem Stern, Greek and Latin Authors on Jews and Judaism, Jerusalem, 1980, Vol. II, CI. Cleomedes, pp. 157-158
| --- | --- |
בקרת זהויות :  NLI: 987007259661005171  PLWABN: 9810672355705606  BIBSYS: 90580089  BNE: XX1608437  BnF: cb118970425 (data)  CANTIC: a10066494  CiNii: DA04766636  GND: 118777343  ISNI: 0000 0003 8242 6277  LCCN: n80067225  NKC: jo20000080628  NTA: 068695489  RERO: 02-A000036955  SELIBR: 46386  SUDOC: 026791463  VcBA: 495/264  VIAF: 265395062   WorldCat (עם VIAF): 265395062
דורותי גייל

| --- | --- |

 יוצרים:  ליימן פרנק באום 
 גילום הדמות:  Bebe Daniels, אשנטי, Matreya Scarrwener, טרי ריבס, Shanice Williams, פאירוזה באלק, סטפני מילס, דיאנה רוס, Dorothy Dwan, ג'ודי גרלנד, אדריה ארחונה 
 מידע
 אזרחות:  ארצות הברית 
 מקום מגורים:  ארץ עוץ 
 דמויות קשורות
 משפחה:  Uncle Henry (דוד, אב אומנה), Aunt Em (דודה, אם אומנה) 
 אויבים:  המכשפה המרשעת מן המערב, מלך הננסים 
 
איור של דורותי גייל מתוך הספר "הקוסם מארץ עוץ"
פסלה של דורותי גייל בפארק הקוסם מארץ עוץ בשיקגו
דורותי גייל (באנגלית: Dorothy Gale) היא דמות בדיונית שנוצרה על ידי הסופר האמריקני ליימן פרנק באום כגיבורה הראשית של חלק ניכר מסדרת ספרי הילדים הפופולריים שלו של הקוסם מארץ עוץ. דורותי היא גם הדמות הראשית בעיבודים שונים של הקוסם מארץ עוץ, והדמות זכתה לפרסום רב במיוחד בעקבות הסרט ההוליוודי הקלאסי משנת 1939, "הקוסם מארץ עוץ", בו גילמה אותה ג'ודי גרלנד.